Bandaríski kylfingurinn Tiger Woods er á batavegi eftir bílveltu sem varð í Los Angeles í gær.
Woods virðist hafa misst stjórn á bifreið sinni, sem valt nokkra hringri áður en hún staðnæmdist utan vegar. Samkvæmt lögreglumönnum, sem fyrstir komu að vettvang, var Woods með rænu og afar rólegur þrátt fyrir að hafa setið fastur í bílnum. Hann var í bílbelti og ekki undir áhrifum áfengis. Lögreglumennirnir segja hann ótrúlega heppinn að hafa sloppið lifandi bílveltunni en beita þurfti klippum til að losa Woods úr bílnum. Samkvæmt tilkynningu frá fjölmiðlateymi kylfingsins fór Woods í aðgerð á hægri fótlegg og ökkla og er nú á batavegi.
Chelsea og Bayern München eru í afar góðri stöðu eftir góða útisigra í 16-liða úrslitum Meistaradeildar Evrópu í fótbolta í gærkvöld. Chelsea hafði betur gegn Atletico Madrid með einu marki gegn engu á meðan Bayern München fór illa með ítalska liðið Lazio og vann 4-1. Fyrri umferð 16-liða úrslitanna lýkur í kvöld. Borussia Mönchengladbach og Manchester City eigast við á Puskás-leikvanginum í Búdapest og þá spilar Atalanta við Real Madrid á Ítalíu. Þá verður einn leikur spilaður í Evrópudeildinni í fótbolta þegar Tottenham fær Wolfsberger í heimsókn. Tottenham er í vænlegri stöðu eftir fyrri leik liðanna, sem vannst 4-1, og með góðum úrslitum í kvöld tryggir Lundúnaliðið sér sæti í 16-liða úrslitum keppninnar.
Heil umferð verður spiluð í úrvalsdeild kvenna í körfubolta í kvöld og verða það fyrstu leikirnir sem spilaðir verða með áhorfendum frá því í október. Keflavík, sem unnið hefur alla leiki sína í deildinni til þessa, heimsækir Fjölni í Grafarvoginn en nýliðar Fjölnis geta jafnað við Keflvíkinga að stigum með sigri. Þá mætast Breiðablik og KR en Blikar eru í sjöunda sæti deildarinnar með fjögur stig og KR vermir botnsætið með tvö. Snæfell og Skallagrímur eigast við í Stykkishólmi og Valur og Haukar, sem bæði eru með 14 stig á toppi deildarinnar líkt og Keflavík, mætast á Hlíðarenda.